
 COMISIA   EUROPEANĂ   

Bruxelles, 30.8.2013    COM(2013) 611 final   2013/0297 (COD)       Propunere de   REGULAMENT AL PARLAMENTULUI EUROPEAN ŞI AL CONSILIULUI   de modificare a Regulamentului (CE) nr.   91/2003 al Parlamentului European și al  Consiliului din 16 decembrie 2002 privind statisticile din transportul feroviar, în ceea ce  privește colectarea datelor   privind mărfurile, călătorii și accidentele  


EXPUNERE DE MOTIVE
1.
CONTEXTUL PROPUNERII
Principalul obiectiv al politicii Uniunii Europene în domeniul transporturilor este instituirea unei piețe interne prin elaborarea de politici comune care să promoveze un nivel ridicat de competitivitate și o dezvoltare armonioasă, echilibrată și durabilă a activităților economice. Crearea unei veritabile piețe interne este esențială pentru revitalizarea sectorului feroviar; aceasta va ajuta la sporirea competitivității și a atractivității serviciilor de transport feroviar de călători și de marfă și va crește ponderea acestuia față de celelalte moduri de transport.
În 2011, Comisia Europeană a adoptat o foaie de parcurs (Cartea albă — Foaie de parcurs pentru un spațiu european unic al transporturilor — intitulată „Către un sistem de transport competitiv și cu resurse eficiente”) care conține 40 de inițiative concrete pentru următorul deceniu, vizând crearea unui sistem de transport competitiv, care va spori mobilitatea, va înlătura principalele obstacole existente în domenii-cheie și va impulsiona creșterea economică și ocuparea forței de muncă. În același timp, propunerile vor reduce semnificativ dependența Europei față de importurile de petrol și vor reduce emisiile de carbon în sectorul transporturilor cu 60% până în 2050. În conformitate cu Cartea albă, o condiție necesară pentru stabilirea unui spațiu european unic al transporturilor este crearea spațiului feroviar unic european, care se poate realiza prin finalizarea procesului de liberalizare a pieței, inclusiv prin conferirea unui rol mai puternic în domeniul siguranței feroviare pentru Agenția Feroviară Europeană, în special în ceea ce privește supravegherea măsurilor naționale în materie de siguranță și acționarea în sensul armonizării progresive a acestor măsuri.
Disponibilitatea statisticilor detaliate și furnizate la timp în domeniul transportului feroviar devine din ce în ce mai importantă având în vedere creșterea dinamică, în cadrul Comisiei, a elaborării politicilor pe baza unor elemente concrete și necesitatea de a monitoriza evoluția către îndeplinirea obiectivelor stabilite în Cartea albă.
Statisticile Eurostat privind transportul feroviar se bazează, în principal, pe Regulamentul (CE) nr. 91/2003 al Parlamentului European și al Consiliului (16 decembrie 2002), pe Regulamentul (CE) nr. 1192/2003 al Comisiei și pe Regulamentul (CE) nr. 332/2007 al Comisiei. Regulamentele respective vizează transportul feroviar de călători și de marfă, precum și siguranța căilor ferate.
Comisia are nevoie de statistici privind transportul feroviar de călători și de marfă pentru a monitoriza și a dezvolta politica comună în domeniul transporturilor.
Pentru a monitoriza obiectivele stabilite în Cartea albă a Comisiei din 2011, sunt necesare statistici detaliate privind transportul feroviar de călători și de marfă, precum și informații privind intermodalitatea.
Raportarea simplificată pentru transportul de călători și de marfă prezintă numai cifre agregate (totalul mărfurilor transportate în funcție de tipul de marfă și totalul de călători transportați). Nu există defalcări detaliate privind, de exemplu: țara de îmbarcare a călătorilor/de încărcare a mărfurilor și țara de debarcare a călătorilor/de descărcare a mărfurilor; mărfurile transportate în unități de transport intermodal, pe tip de transport și pe tip de unitate de transport; mărfurile transportate, pe categorii de mărfuri periculoase și numărul de unități de transport intermodal încărcate care sunt transportate, defalcate pe tip de transport și pe tip de unitate de transport.
Accidentele au devenit un aspect prioritar în politica UE în domeniul transporturilor, împreună cu alte efecte nedorite ale transporturilor: congestionarea traficului, poluarea, zgomotul și emisiile de CO2. În consecință, a devenit important să se colecteze și să difuzeze date privind accidentele, decesele, rănirile grave și daunele provocate mediului (prin scurgerile de mărfuri periculoase transportate), în toate modurile de transport: rutier, feroviar, pe căi navigabile interioare, maritime și aeriene.
Date privind accidentele feroviare au fost colectate până în prezent în temeiul Regulamentului (CE) nr. 91/2003 privind statisticile din transportul feroviar; acestea sunt colectate, de asemenea, de Agenția Europeană a Căilor Ferate (AEF), în temeiul anexei statistice la Directiva 2009/149/CE referitoare la siguranța căilor ferate.
În conformitate cu cerința ca statisticile oficiale să fie relevante, și anume ca ele să satisfacă necesitățile actuale și potențiale ale utilizatorilor, propunerea revizuiește temeiului juridic actual și simplifică și mai mult cerințele privind furnizarea datelor.
Propunerea ia în considerare în mod corespunzător și necesitatea de a face un compromis între nevoile utilizatorilor și sarcina administrativă a respondenților și a institutelor de statistică naționale.
O analiză tehnică a datelor colectate în temeiul legislației europene privind statisticile referitoare la transportul feroviar și a politicii de difuzare a fost realizată la nivel european, în scopul de a propune posibile soluții tehnice menite să simplifice, pe cât posibil, diferitele activități necesare pentru producția statistică, menținând în același producția finală în conformitate cu necesitățile actuale și cele viitoare ale utilizatorilor.
Obiectivul prezentei propuneri este, prin urmare, modificarea Regulamentului (CE) nr. 91/2003, pentru a actualiza, simplifica și optimiza cadrul juridic actual al statisticilor europene privind transportul feroviar și pentru a-l alinia la noul context instituțional.
2.
REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
La începutul anului 2010, un grup operativ privind statisticile referitoare la transportul feroviar a primit sarcina de a efectua o analiză tehnică a politicii existente în materie de colectare și difuzare a datelor, în temeiul legislației europene privind statisticile din domeniul transportului feroviar. Toți membrii grupului operativ erau experți cu cunoștințe specifice privind legislația existentă și sistemele naționale de colectare și compilare a statisticilor referitoare la transportul feroviar și privind noile tendințe în dezvoltarea transportului feroviar.
Grupul operativ a elaborat o propunere de simplificare a Regulamentului (CE) nr. 91/2003. Efectul propunerii va fi de a reduce sarcina administrativă a statelor membre și a respondenților, fără a se înregistra pierderi semnificative privind calitatea datelor referitoare la transportul feroviar de mărfuri și de călători și de a îmbunătăți termenele de difuzare a datelor privind transportul feroviar de călători.
Propunerea a fost discutată cu producătorii și cu utilizatorii de date la nivel tehnic, în grupuri de lucru privind statisticile referitoare la transportul feroviar și cu grupul de coordonare pentru statisticile în domeniul transportului, în contextul Sistemului Statistic European. De asemenea, în cadrul Comisiei au avut loc consultări cu DG MOVE.
Prezenta propunere este rezultatul unor negocieri aprofundate între toate părțile interesate.
3.
ELEMENTELE JURIDICE ALE PROPUNERII
Propunerea vizează următoarele modificări:
(1) Date privind transportul de călători
În conformitate cu anexele C și D la Regulamentul (CE) nr. 91/2003 privind statisticile din transportul feroviar, țările au, în prezent, obligația de a furniza statistici anuale privind transportul de călători, în cadrul unei raportări detaliate și/sau simplificate. Modul în care datele privind transportul de călători sunt difuzate, în prezent, este considerat ambiguu și inconsecvent din cauza faptului că termenele de transmitere a tabelelor sunt diferite pentru raportarea simplificată față de cea detaliată. În plus, unele date provizorii (tabelele C1 și C2) și cifre facultative (Tabelul C1 — călători-km) pentru transportul de călători trebuie să fie furnizate în același termen cu datele simplificate — opt luni de la sfârșitul perioadei de referință.
Se propune să se elimine anexa D (raportarea simplificată), precum și tabelele provizorii C1 și C2 din anexa C și să se reducă termenul de furnizare a datelor finale privind transportul de călători de la 14 luni la opt luni de la sfârșitul perioadei de referință. Astfel, datele vor fi disponibile mai curând.
(2) Date privind transportul de călători
Din motive de coerență, se propune, de asemenea, să se elimine anexa B (raportarea simplificată).
(3) Anexă nouă
Întrucât s-a propus renunțarea la conceptul actual de raportare „simplificată”, pentru cele mai mici întreprinderi care se situează sub pragurile specificate, statele membre ar trebui să raporteze o cifră „totală” pentru indicatorii agregați, în anexa L.
(4) Date privind accidentele
Întrucât datele privind accidentele sunt colectate și de către Agenția Europeană a Căilor Ferate, se propune eliminarea anexei H (statisticile privind accidentele).
(5) Anexa I
Întrucât conceptul de „raportare simplificată” va dispărea, se propune eliminarea anexei I, deoarece aceasta este utilizată, în prezent, doar pentru a valida acoperirea perioadei cuprinse între raportarea simplificată și cea detaliată în ceea ce privește totalul activităților feroviare ale întreprinderilor.
(6) Praguri
Pragurile actuale sunt stabilite pentru tone-km și călători-km, mai precis, numărul de tone transportate / călători transportați înmulțit cu distanța parcursă, în kilometri.
Întrucât în unele state membre activitatea feroviară semnificativă implică numai distanțe mici, se propune scăderea pragurilor atât pentru mărfuri, cât și pentru călători, în scopul de a reduce la minimum pierderea unor date importante. Din același motiv, pentru mărfuri se propune un prag dublu exprimat în tone transportate și în tone-km. 
(7) Date privind tranzitul
Din motive de armonizare, se propune ca informațiile din „scrisoarea de trăsură” (Rail Waybill) să fie utilizate (în cazul în care sunt disponibile) atunci când se utilizează datele administrative drept sursă de date.
(8) În legătură cu adoptarea Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
, Comisia și-a luat angajamentul
 de a revizui actele legislative care conțin trimiteri la procedura de reglementare cu control, cu scopul de a le adapta în funcție de criteriile stabilite în Tratat.
(9) În final, propunerea de modificare a Regulamentului (CE) nr. 91/2003 ia în considerare ajustările necesare conform Tratatului privind funcționarea Uniunii Europene în ceea ce privește acordarea de competențe delegate și de executare Comisiei. Tratatul privind funcționarea Uniunii Europene (denumit în continuare „tratatul”) face distincție între competențele delegate Comisiei de a adopta acte fără caracter legislativ și cu domeniu de aplicare general, care completează sau modifică anumite elemente neesențiale ale actului legislativ, astfel cum prevede articolul 290 alineatul (1) din TFUE (acte delegate), și competențele conferite Comisiei de a adopta condiții unitare de punere în aplicare a actelor obligatorii din punct de vedere juridic ale Uniunii, astfel cum prevede articolul 291 alineatul (2) din TFUE (acte de punere în aplicare).
4.
IMPLICAȚII BUGETARE
Propunerea nu are implicații pentru bugetul Uniunii.
5.
INFORMAȚII SUPLIMENTARE
Adoptarea propunerii nu va duce la abrogarea legislației existente.
2013/0297 (COD)
Propunere de
REGULAMENT AL PARLAMENTULUI EUROPEAN ŞI AL CONSILIULUI
de modificare a Regulamentului (CE) nr. 91/2003 al Parlamentului European și al Consiliului din 16 decembrie 2002 privind statisticile din transportul feroviar, în ceea ce privește colectarea datelor privind mărfurile, călătorii și accidentele
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 338 alineatul (1),
având în vedere propunerea Comisiei Europene,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară,
întrucât:
(1) Regulamentul (CE) nr. 91/2003 al Parlamentului European și al Consiliului din 16 decembrie 2002 privind statisticile din transportul feroviar
 stabilește un cadru comun pentru producerea, transmiterea, evaluarea și difuzarea de statistici comparabile privind transportul feroviar în Uniune.
(2) Sunt necesare statistici referitoare la transportul feroviar de mărfuri și de călători pentru a permite Comisiei să supravegheze și să dezvolte politica comună în domeniul transporturilor, precum și elementele referitoare la transport ale politicilor privind regiunile și rețelele transeuropene.
(3) Statisticile privind siguranța căilor ferate sunt necesare, de asemenea, pentru a permite Comisiei să pregătească și să monitorizeze acțiunile Uniunii în domeniul siguranței transportului. Agenția Feroviară Europeană colectează datele referitoare la accidente care sunt solicitate în temeiul anexei statistice la Directiva 2004/49/CE a Parlamentului European și a Consiliului din 29 aprilie 2004 privind siguranța căilor ferate comunitare, în ceea ce privește indicatorii comuni privind siguranța și metodele comune de calcul al costului accidentelor.
(4) Majoritatea statelor membre care transmit Comisiei (Eurostat) date privind călătorii, în temeiul Regulamentului (CE) nr. 91/2003, au furnizat, în repetate rânduri, aceleași date atât pentru seturile de date provizorii, cât și pentru seturile de date finale.
(5) În producerea statisticilor europene, ar trebui să existe un echilibru între necesitățile utilizatorilor și sarcina administrativă a respondenților.
(6) În cadrul grupului său de lucru și al grupului operativ privind statisticile referitoare la transportul feroviar, Eurostat a efectuat o analiză tehnică a datelor existente privind transportul feroviar care au fost colectate în temeiul legislației Uniunii, precum și a politicii de difuzare, cu scopul de a simplifica pe cât posibil diversele activități necesare pentru producerea de statistici, menținând, în același timp, producția finală în conformitate cu necesitățile prezente și viitoare ale utilizatorilor.
(7) În raportul său către Parlamentul European și Consiliu privind experiența dobândită în aplicarea Regulamentului (CE) nr. 91/2003, Comisia menționează faptul că acțiunile de dezvoltare pe termen lung vor presupune, probabil, suprimarea sau simplificarea datelor colectate deja în temeiul regulamentului și că intenția este de a reducere perioada de transmitere a datelor anuale privind transportul feroviar de călători.
(8) Regulamentul (CE) nr. 91/2003 conferă Comisiei competențe în privința punerii în aplicare a anumitor dispoziții din regulamentul respectiv. Ca urmare a intrării în vigoare a Tratatului privind funcționarea Uniunii Europene (denumit în continuare „tratatul”), competențele conferite Comisiei în temeiul acestui regulament trebuie să fie aliniate la articolele 290 și 291 din tratat.
(9) Pentru a reflecta noile evoluții din statele membre și pentru a menține, în același timp, o procedură de colectare a datelor armonizată pe întreg teritoriul Uniunii, precum și calitatea ridicată a datelor transmise de statele membre, competența de a adopta acte în conformitate cu articolul 290 din tratat ar trebui să fie delegată Comisiei, în vederea adaptării definițiilor, a pragurilor de raportare și a conținutului anexelor, precum și în vederea precizării informațiilor care urmează să fie furnizate.
(10) Este deosebit de important ca, în cursul desfășurării lucrărilor sale pregătitoare, Comisia să organizeze consultări adecvate, inclusiv la nivel de experți. Atunci când pregătește și elaborează acte delegate, Comisia ar trebui să asigure transmiterea simultană, la timp și adecvată a documentelor relevante către Parlamentul European și Consiliu.
(11) Comisia ar trebui să se asigure că aceste acte delegate nu implică o sarcină administrativă suplimentară semnificativă pentru statele membre și pentru respondenți.
(12) În vederea asigurării unor condiții uniforme pentru punerea în aplicare a Regulamentului (CE) nr. 91/2003, ar trebui conferite Comisiei competențe de executare în ceea ce privește specificarea informațiilor care trebuie să fie furnizate pentru rapoartele privind calitatea și comparabilitatea rezultatelor. Competențele în cauză ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie
.
(13) A fost consultat Comitetul Sistemului Statistic European.
(14) Prin urmare, Regulamentul (CE) nr. 91/2003 ar trebui să fie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 91/2003 se modifică după cum urmează:
(10) Articolul 3 se modifică după cum urmează:
(a) La alineatul (1), punctele 24-30 se elimină.
(b) Alineatul (2) se înlocuiește cu următorul text:
„2. Se conferă Comisiei competența de a adopta, în conformitate cu articolul 10, acte delegate pentru a adapta definițiile tehnice menționate la alineatul (1) și a furniza definiții suplimentare atunci când este necesar pentru a ține seama de noile evoluții care necesită definirea unui anumit nivel de detalii tehnice cu scopul de a asigura armonizarea statisticilor.”
(11) Articolul 4 se modifică după cum urmează:
(a) La alineatul (1), literele (b), (d) și (h) se elimină.
(b) Alineatul (2) se înlocuiește cu următorul text:
„2. În anexele A și C, statele membre trebuie să raporteze date pentru întreprinderile:
(a) al căror volum total de transport de marfă este de cel puțin 200 de milioane de tone-km sau cel puțin 500 000 de tone;
(b) al căror volum total de transport de călători este de cel puțin 100 de milioane de călători-km.
(c) Raportarea în anexa A și în anexa C este opțională sub aceste praguri.” 
(c) Alineatul (3) se înlocuiește cu următorul text:
„3. În anexa L, statele membre furnizează datele totale pentru întreprinderile care se situează sub pragul menționat la alineatul (2), în cazul în care aceste date nu sunt raportate în anexele A și C, astfel cum este specificat în anexa L.”
(d) Alineatul (5) se înlocuiește cu următorul text:
„5. Se conferă Comisiei competența de a adopta acte delegate, în conformitate cu articolul 10, cu privire la adaptarea conținutului anexelor și a pragurilor de raportare menționate la alineatele (1) și (3), pentru a ține seama de evoluțiile economice și tehnice.”
(e) Se adaugă următorul alineat (6):
„6. La exercitarea competențelor în temeiul prezentului alineat, Comisia se asigură că actele delegate pe care le adoptă nu impun statelor membre și respondenților o sarcină administrativă suplimentară considerabilă.”
(12) La articolul 5 alineatul (2), litera (b) se înlocuiește cu următorul text:
„(b) date administrative, inclusiv date colectate de autoritățile de reglementare, în special scrisoarea de trăsură, în cazul în care aceasta este disponibilă”.
(13) Articolul 7 se înlocuiește cu următorul text:
„Articolul 7
Difuzarea
Statisticile bazate pe datele specificate în anexele A, C, E, F, G și L sunt difuzate de către Comisie (Eurostat).
(14) La articolul 8, se adaugă alineatele (3) și (4):
„3. În sensul prezentului regulament, datele care trebuie să fie transmise fac obiectul criteriilor privind calitatea menționate la articolul 12 alineatul (1) din Regulamentul (CE) nr. 223/2009.
4. Comisia precizează, prin intermediul unor acte de punere în aplicare, modalitățile, structura, periodicitatea și comparabilitatea elementelor pentru rapoartele standard privind calitatea. Actele de punere în aplicare respective se adoptă în conformitate cu procedura de examinare menționată la articolul 11.”
(15) Articolul 9 se elimină.
(16) Articolul 10 se înlocuiește cu următorul text:
„Articolul 10
Exercitarea competențelor delegate
1.
Competența de a adopta acte delegate se conferă Comisiei în condițiile prevăzute la prezentul articol.
2.
Competența de a adopta acte delegate menționată la articolul 3 alineatul (2) și la articolul 4 alineatul (5) se conferă Comisiei pe o perioadă nedeterminată, începând cu [Oficiul pentru publicații: vă rugăm să introduceți data exactă a intrării în vigoare a regulamentului de modificare].
3.
Delegarea competențelor menționate la articolul 3 alineatul (2) și la articolul 4 alineatul (5) poate fi revocată în orice moment de către Parlamentul European sau de către Consiliu. O decizie de revocare pune capăt delegării de competențe specificată în respectiva decizie. Aceasta intră în vigoare în ziua următoare publicării deciziei în Jurnalul Oficial al Uniunii Europene sau la o dată ulterioară specificată în decizie. Decizia nu aduce atingere valabilității actelor delegate care sunt deja în vigoare.
4.
De îndată ce adoptă un act delegat, Comisia îl notifică simultan Parlamentului European și Consiliului.
5.
Un act delegat adoptat în temeiul articolului 3 alineatul (2) și al articolului 4 alineatul (5) intră în vigoare numai dacă nici Parlamentul European, nici Consiliul nu au formulat o obiecție în termen de două luni de la notificarea actului respectiv Parlamentului European și Consiliului sau dacă, înainte de expirarea acestui termen, atât Parlamentul European, cât și Consiliul au informat Comisia că nu vor formula obiecții. Termenul respectiv este prelungit cu două luni la inițiativa Parlamentului European sau a Consiliului.”
(17) Articolul 11 se înlocuiește cu următorul text:
„Articolul 11
Comitetul
1.
Comisia este asistată de Comitetul Sistemului Statistic European instituit prin Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene. Comitetul respectiv este un comitet în sensul Regulamentului (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie. 
2.
Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.”
(18) Articolul 12 se elimină.
(19) Anexele B, D, H și I se elimină.
(20) Anexa C se înlocuiește în conformitate cu anexa la prezentul regulament.
(21) Anexa L se înlocuiește în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles,
Pentru Parlamentul European
Pentru Consiliu
Președintele
Președintele

ANEXĂ
„Anexa C”
	STATISTICI ANUALE PRIVIND TRANSPORTUL DE CĂLĂTORI — RAPORTARE DETALIATĂ

	Listă de variabile și unități de măsură
	Călători transportați în:
· număr de pasageri
· călători-km
Mișcări de trenuri de călători în:
· trenuri-km

	Perioada de referință
	Un an

	Frecvența
	În fiecare an

	Lista tabelelor, cu defalcarea pentru fiecare tabel
	Tabelul C3: călători transportați, pe tip de transport
Tabelul C4: transport internațional de călători, pe țară de îmbarcare și pe țară de debarcare
Tabelul C5: Mișcări de trenuri de călători

	Termenul pentru transmiterea datelor
	Opt luni de la sfârșitul perioadei de referință. 

	Prima perioadă de referință
	2012

	Note
	1. Tipul de transport este defalcat după cum urmează:
· național
· internațional
2. Pentru tabelele C3 și C4, statele membre trebuie să raporteze date, inclusiv informații provenite din vânzarea de biletele în afara țării care raportează. Aceste informații pot fi obținute fie direct de la autoritățile naționale din alte țări, fie prin acorduri internaționale privind compensarea biletelor.


„Anexa L”
Tabelul L.1
	NIVEL DE ACTIVITATE DE TRANSPORT ÎN TRANSPORTUL DE MĂRFURI

	Listă de variabile și unități de măsură
	
Mărfuri transportate în:
- total tone
- total tone-km
Mișcări de trenuri de marfă în:
- total trenuri-km

	Perioada de referință
	Un an

	Frecvența
	În fiecare an

	Termenul pentru transmiterea datelor
	Opt luni de la sfârșitul perioadei de referință.

	Prima perioadă de referință
	201X

	Note
	Numai pentru întreprinderile care înregistrează un volum total de transport de marfă de mai puțin de 200 de milioane de tone-km și mai puțin de 500 000 de tone și care nu raportează date în temeiul anexei A (raportare detaliată)


Tabelul L.2
	NIVEL DE ACTIVITATE DE TRANSPORT ÎN TRANSPORTUL DE CĂLĂTORI

	Listă de variabile și unități de măsură
	
Călători transportați în:
- total călători
- total călători-km
Mișcări de trenuri de călători în:
- total trenuri-km

	Perioada de referință
	Un an

	Frecvența
	În fiecare an

	Termenul pentru transmiterea datelor
	Opt luni de la sfârșitul perioadei de referință.

	Prima perioadă de referință
	201X

	Note
	Numai pentru întreprinderile care înregistrează un volum total de transport de călători mai mic de 100 de milioane de călători-km și care nu raportează date în temeiul anexei C (raportare detaliată)

�	Regulamentul (CE) nr. 91/2003 al Parlamentului European și al Consiliului din 16 decembrie 2002 privind statisticile din transportul feroviar, JO L 14, 21.1.2003, p. 1.

